Ditsem Nuus - Hopetown: Landbouskou 2017
Hopetown: Landbouskou 2017
Reeds vir jare is die Hopetown Landbouskou die mees suksesvolle plattelandse skou met 'n sterk landbou-inslag in die Bo-Karoostreek. Vanjaar word die skou vanaf 16 tot 18 Februarie aangebied en steeds is die ingesteldheid van die Skoukomitee dat die identiteit dié van 'n skou is en nie 'n fees nie, omrede spesifiek erkenning gegee word aan die landbougemeenskap.
As sulks bied die Skou 'n spieëlbeeld van die landbou in die streek – besproeiing, droëland en veebedryf – terwyl verskeie streeks- en nasionale perdekampioen-skappe vanjaar weer by die Skou aangebied word.
Daar is ook talle landbou-uitstallings van o.m. trekkers en implemente, asook van aspekte soos lamdosering, planttoerusting en skaapskeertegnieke.
Heel gepas is OVK as die grootste landboumaatskappy in die streek vanjaar weer die hoofborg met finansiële ondersteuning wat onontbeerlik vir suksesvolle aanbieding van die Skou is. 'n Woordvoerder van OVK het aan Ditsem Nuus gesê dat dit vir hulle 'n voorreg is om ook op hierdie wyse terug te ploeg in die gemeenskap wat hulle ondersteun.
Op die Skou is daar ook talle kleiner stalletjies van alles en nog wat, terwyl daar kosstalletjies in oorvloed is, o.a. met beroemde Karoolam en topgehalte steaks hoog op die spyskaart. Die Vrydag- en Saterdagaand word 'n opwindende vermaaklikheidsprogram vir jonk en oud aangebied.
Die Skoukomitee het vanjaar ook 'n nuwe voorsitter in die persoon van Marius van Rooyen, wat Neil Strauss ná 10 jaar in die amp opgevolg het. Vir die gefinaliseerde Skouprogram kan Poy Coetzee by 082 550 5130 of Sarel Venter by 082 593 7852 geskakel word.